CELEX: 32022D0391
Language: el
Date: 2022-03-03 00:00:00
Title: Απόφαση (ΕΕ) 2022/391 του Συμβουλίου της 3ης Μαρτίου 2022 για τη θέση που πρέπει να ληφθεί, εξ ονόματος της Ευρωπαϊκής Ένωσης, κατά την 65η σύνοδο της επιτροπής για τα ναρκωτικά όσον αφορά την καταχώριση ουσιών βάσει της ενιαίας σύμβασης του 1961 επί των ναρκωτικών, όπως τροποποιήθηκε από το πρωτόκολλο του 1972, και της σύμβασης για τις ψυχοτρόπους ουσίες του 1971

9.3.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 79/27
               
            
         ΑΠΟΦΑΣΗ (ΕΕ) 2022/391 ΤΟΥ ΣΥΜΒΟΥΛΙΟΥ
         της 3ης Μαρτίου 2022
         για τη θέση που πρέπει να ληφθεί, εξ ονόματος της Ευρωπαϊκής Ένωσης, κατά την 65η σύνοδο της επιτροπής για τα ναρκωτικά όσον αφορά την καταχώριση ουσιών βάσει της ενιαίας σύμβασης του 1961 επί των ναρκωτικών, όπως τροποποιήθηκε από το πρωτόκολλο του 1972, και της σύμβασης για τις ψυχοτρόπους ουσίες του 1971
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 83 παράγραφος 1, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η ενιαία σύμβαση των Ηνωμένων Εθνών (ΗΕ) του 1961 επί των ναρκωτικών, όπως τροποποιήθηκε από το πρωτόκολλο του 1972 («σύμβαση για τα ναρκωτικά»), τέθηκε σε ισχύ στις 8 Αυγούστου 1975.
                  
               
                     (2)
                  
                  
                     Δυνάμει του άρθρου 3 της σύμβασης επί των ναρκωτικών, η επιτροπή για τα ναρκωτικά δύναται να αποφασίζει την προσθήκη ουσιών στα παραρτήματα της σύμβασης. Μπορεί να επιφέρει αλλαγές στα παραρτήματα μόνο σύμφωνα με τις συστάσεις του Παγκόσμιου Οργανισμού Υγείας (ΠΟΥ), αλλά μπορεί επίσης να αποφασίζει να μην πραγματοποιεί τις αλλαγές που προτείνει ο ΠΟΥ.
                  
               
                     (3)
                  
                  
                     Η σύμβαση των ΗΕ για τις ψυχοτρόπους ουσίες του 1971 («σύμβαση για τις ψυχοτρόπους ουσίες») τέθηκε σε ισχύ στις 16 Αυγούστου 1976.
                  
               
                     (4)
                  
                  
                     Δυνάμει του άρθρου 2 της σύμβασης για τις ψυχοτρόπους ουσίες, η Επιτροπή για τα Ναρκωτικά δύναται να αποφασίζει την προσθήκη ή αφαίρεση ουσιών από τα παραρτήματα της σύμβασης βάσει των συστάσεων του ΠΟΥ. Διαθέτει ευρεία διακριτική ευχέρεια να λαμβάνει υπόψη οικονομικούς, κοινωνικούς, νομικούς, διοικητικούς και άλλους παράγοντες, αλλά δεν μπορεί να ενεργεί αυθαίρετα.
                  
               
                     (5)
                  
                  
                     Οι αλλαγές στα παραρτήματα και της σύμβασης για τα ναρκωτικά και της σύμβασης για τις ψυχοτρόπους ουσίες έχουν άμεσες επιπτώσεις στο πεδίο εφαρμογής του δικαίου της Ένωσης στον τομέα του ελέγχου των ναρκωτικών. Η απόφαση-πλαίσιο 2004/757/ΔΕΥ του Συμβουλίου (1) εφαρμόζεται στις ουσίες που παρατίθενται στα παραρτήματα των συμβάσεων αυτών. Ως εκ τούτου, κάθε αλλαγή στα παραρτήματα που προσαρτώνται στις συμβάσεις αυτές ενσωματώνεται άμεσα στους κοινούς κανόνες της Ένωσης.
                  
               
                     (6)
                  
                  
                     Κατά την 65η σύνοδό της, η οποία έχει προγραμματιστεί να διεξαχθεί από τις 14 έως τις 18 Μαρτίου 2022 στη Βιέννη, η επιτροπή για τα ναρκωτικά θα αποφασίσει την προσθήκη τριών νέων ουσιών στα παραρτήματα της σύμβασης για τα ναρκωτικά και της σύμβασης για τις ψυχοτρόπους ουσίες.
                  
               
                     (7)
                  
                  
                     Η Ένωση δεν είναι συμβαλλόμενο μέρος της σύμβασης για τα ναρκωτικά ή της σύμβασης για τις ψυχοτρόπους ουσίες. Έχει καθεστώς παρατηρητή, χωρίς δικαίωμα ψήφου, στην επιτροπή για τα ναρκωτικά, στην οποία 12 κράτη μέλη είναι μέλη με δικαίωμα ψήφου στην 65η σύνοδό της (2). Το Συμβούλιο απαιτείται να εξουσιοδοτήσει τα εν λόγω κράτη μέλη να εκφράσουν τη θέση της Ένωσης σχετικά με την καταχώριση ουσιών βάσει των εν λόγω συμβάσεων, δεδομένου ότι τέτοιες αποφάσεις σχετικά με την προσθήκη νέων ουσιών στα παραρτήματά τους εμπίπτουν στην αποκλειστική αρμοδιότητα της Ένωσης.
                  
               
                     (8)
                  
                  
                     Ο ΠΟΥ έχει συστήσει την προσθήκη δύο νέων ουσιών στο παράρτημα I της σύμβασης επί των ναρκωτικών και μίας νέας ουσίας στο παράρτημα II της σύμβασης για τις ψυχοτρόπους ουσίες.
                  
               
                     (9)
                  
                  
                     Όλες οι ουσίες που εξετάστηκαν από την επιτροπή εμπειρογνωμόνων του ΠΟΥ για την τοξικομανία («επιτροπή εμπειρογνωμόνων»), και των οποίων την καταχώριση συνιστά ο ΠΟΥ, παρακολουθούνται από το Ευρωπαϊκό Κέντρο Παρακολούθησης Ναρκωτικών και Τοξικομανίας ως νέες ψυχοδραστικές ουσίες κατά την έννοια του κανονισμού (ΕΚ) αριθ. 1920/2006 του Ευρωπαϊκού Κοινοβουλίου και του Συμβουλίου (3).
                  
               
                     (10)
                  
                  
                     Σύμφωνα με την αξιολόγηση από την επιτροπή εμπειρογνωμόνων, η βρορφίνη (χημική ονομασία: 1-{1-[1-(4-βρωμοφαινυλ)αιθυλο]3ιν-4-υλο}-1,3-διυδρο-2H-βενζιμιδαζολ-2-όνη) είναι συνθετικό οπιοειδές παρόμοιο με άλλα συνθετικά οπιοειδή, όπως η μορφίνη και η φαιντανύλη. Η βρορφίνη μπορεί να μετατραπεί σε βεζιτραμίδη, η οποία είναι οπιοειδές που περιλαμβάνεται στο παράρτημα I της σύμβασης επί των ναρκωτικών. Η βρορφίνη δεν έχει θεραπευτικές χρήσεις ούτε έχει λάβει άδεια κυκλοφορίας ως φάρμακο. Υπάρχουν επαρκή αποδεικτικά στοιχεία ότι η βρορφίνη αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, πράγμα που δικαιολογεί την υπαγωγή της σε διεθνή έλεγχο. Ως εκ τούτου, ο ΠΟΥ συνιστά την προσθήκη της βρορφίνης στο παράρτημα I της σύμβασης επί των ναρκωτικών.
                  
               
                     (11)
                  
                  
                     Η βρορφίνη έχει εντοπιστεί σε τέσσερα κράτη μέλη και υπάγεται σε έλεγχο σε τουλάχιστον τρία κράτη μέλη. Έχει συνδεθεί με ένα περιστατικό μη θανατηφόρας τοξίκωσης και επί του παρόντος τελεί υπό εντατική παρακολούθηση από το Ευρωπαϊκό Κέντρο Παρακολούθησης Ναρκωτικών και Τοξικομανίας.
                  
               
                     (12)
                  
                  
                     Συνεπώς, η θέση της Ένωσης θα πρέπει να είναι να προστεθεί η βρορφίνη στο παράρτημα I της σύμβασης επί των ναρκωτικών.
                  
               
                     (13)
                  
                  
                     Σύμφωνα με την αξιολόγηση της επιτροπής εμπειρογνωμόνων, η μετονιταζένη (χημική ονομασία: N,N-διαιθυλο-2-[(4-μεθοξυβενζυλο)-5-νιτρο-1H-βενζο[δ]μιδαζολ-1-υλ-αιθαν-1-αμίνη) είναι συνθετικό οπιοειδές, το οποίο έχει παρεμφερή δομή με την ισοτονιταζένη και την ετονιταζένη, αμφότερες εκ των οποίων παρατίθενται στο παράρτημα I της σύμβασης επί των ναρκωτικών. Η μετονιταζένη μελετήθηκε σε προκλινικά μοντέλα για τις αναλγητικές της επιδράσεις, αλλά δεν είναι γνωστό να έχει θεραπευτική χρήση. Υπάρχουν επαρκή αποδεικτικά στοιχεία ότι η μετονιταζένη αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, πράγμα που δικαιολογεί την υπαγωγή της σε διεθνή έλεγχο. Ως εκ τούτου, ο ΠΟΥ συνιστά την προσθήκη της μετονιταζένης στο παράρτημα I της σύμβασης επί των ναρκωτικών.
                  
               
                     (14)
                  
                  
                     Η μετονιταζένη έχει εντοπιστεί σε τρία κράτη μέλη και υπάγεται σε έλεγχο σε τουλάχιστον τρία κράτη μέλη. Έχει συνδεθεί με έναν θάνατο και επί του παρόντος τελεί υπό εντατική παρακολούθηση από το Ευρωπαϊκό Κέντρο Παρακολούθησης Ναρκωτικών και Τοξικομανίας.
                  
               
                     (15)
                  
                  
                     Συνεπώς, η θέση της Ένωσης θα πρέπει να είναι να προστεθεί η μετονιταζένη στο παράρτημα I της σύμβασης επί των ναρκωτικών.
                  
               
                     (16)
                  
                  
                     Σύμφωνα με την αξιολόγηση της επιτροπής εμπειρογνωμόνων, η ευτυλόνη (χημική ονομασία: 1-(1,3-βενζοδιοξολ-5-υλο)-2-(αιθυλαμινο)βουταν-1-όνη) είναι συνθετική καθινόνη, η οποία παρουσιάζει ομοιότητες από άποψη χημικής δομής και φαρμακολογίας με τις αμφεταμίνες και τις καθινόνες που βρίσκονται ήδη υπό διεθνή έλεγχο. Οι συγγενείς καθινόνες, όπως η μεθυλόνη και η N-αιθυλονορπεντυλόνη, περιλαμβάνονται στο παράρτημα II της σύμβασης για τις ψυχοτρόπους ουσίες του 1971. Δεν υπάρχει γνωστή θεραπευτική χρήση για την ευτυλόνη ούτε έχει λάβει άδεια κυκλοφορίας ως φάρμακο. Υπάρχουν επαρκή αποδεικτικά στοιχεία ότι η ευτυλόνη αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, πράγμα που δικαιολογεί την υπαγωγή της σε διεθνή έλεγχο. Ως εκ τούτου, ο ΠΟΥ συνιστά την προσθήκη της ευτυλόνης στο παράρτημα II της σύμβασης για τις ψυχοτρόπους ουσίες.
                  
               
                     (17)
                  
                  
                     Η ευτυλόνη έχει εντοπιστεί σε 20 κράτη μέλη και υπάγεται σε έλεγχο σε τουλάχιστον δύο κράτη μέλη. Έχει συνδεθεί με ένα περιστατικό μη θανατηφόρας τοξίκωσης και έχει ανιχνευθεί σε τρία βιολογικά δείγματα που συνδέονται με σοβαρές παρενέργειες. Η ευτυλόνη τελεί επί του παρόντος υπό εντατική παρακολούθηση από το Ευρωπαϊκό Κέντρο Παρακολούθησης Ναρκωτικών και Τοξικομανίας.
                  
               
                     (18)
                  
                  
                     Συνεπώς, η θέση της Ένωσης θα πρέπει να είναι να προστεθεί η ευτυλόνη στο παράρτημα II της σύμβασης για τις ψυχοτρόπους ουσίες.
                  
               
                     (19)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της επιτροπής για τα ναρκωτικά, δεδομένου ότι οι αποφάσεις που αφορούν την καταχώριση στα παραρτήματα για τις τρεις ουσίες θα επηρεάσουν άμεσα το περιεχόμενο της νομοθεσίας της Ένωσης, ιδίως την απόφαση-πλαίσιο 2004/757/ΔΕΥ.
                  
               
                     (20)
                  
                  
                     Η θέση της Ένωσης θα διατυπωθεί από τα κράτη μέλη που είναι μέλη της επιτροπής για τα ναρκωτικά, τα οποία ενεργούν από κοινού προς το συμφέρον της Ένωσης.
                  
               
                     (21)
                  
                  
                     Η Δανία δεσμεύεται από την απόφαση-πλαίσιο 2004/757/ΔΕΥ και, συνεπώς, συμμετέχει στην έκδοση και στην εφαρμογή της παρούσας απόφασης.
                  
               
                     (22)
                  
                  
                     Η Ιρλανδία δεσμεύεται από την απόφαση-πλαίσιο 2004/757/ΔΕΥ και, ως εκ τούτου, συμμετέχει στην έκδοση και στην εφαρμογή της παρούσας απόφασης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης από τα κράτη μέλη κατά την εξηκοστή πέμπτη σύνοδο της επιτροπής για τα ναρκωτικά, που θα διεξαχθεί από τις 14 έως τις 18 Μαρτίου 2022, όταν το όργανο αυτό κληθεί να λάβει αποφάσεις σχετικά με την προσθήκη ουσιών στα παραρτήματα της ενιαίας σύμβασης των Ηνωμένων Εθνών του 1961 επί των ναρκωτικών, όπως τροποποιήθηκε από το πρωτόκολλο του 1972, και της σύμβασης των Ηνωμένων Εθνών για τις ψυχοτρόπους ουσίες του 1971, είναι η οριζόμενη στο παράρτημα της παρούσας απόφασης.
         
         
            Άρθρο 2
            Η θέση που αναφέρεται στο άρθρο 1 θα εκφραστεί από τα κράτη μέλη που είναι μέλη της επιτροπής για τα ναρκωτικά και ενεργούν από κοινού προς το συμφέρον της Ένωσης.
         
         
            Άρθρο 3
            Η παρούσα απόφαση απευθύνεται στα κράτη μέλη σύμφωνα με τις Συνθήκες.
         
         
            Βρυξέλλες, 3 Μαρτίου 2022.
            
               
                  Για το Συμβούλιο
               
               
                  Ο Πρόεδρος
               
               G. DARMANIN
            
         
         
            (1)  Απόφαση-πλαίσιο 2004/757/ΔΕΥ του Συμβουλίου, της 25ης Οκτωβρίου 2004, για τη θέσπιση ελάχιστων διατάξεων σχετικά με τα στοιχεία της αντικειμενικής υπόστασης των εγκλημάτων και τις ποινές που ισχύουν στον τομέα της παράνομης διακίνησης ναρκωτικών (ΕΕ L 335 της 11.11.2004, σ. 8).
         
            (2)  Αυστρία, Βέλγιο, Γαλλία, Γερμανία, Ισπανία, Ιταλία, Κάτω Χώρες, Λιθουανία, Ουγγαρία, Πολωνία, Σλοβενία και Σουηδία.
         
            (3)  Κανονισμός (ΕΚ) αριθ. 1920/2006 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με το Ευρωπαϊκό Κέντρο Παρακολούθησης Ναρκωτικών και Τοξικομανίας (ΕΕ L 376 της 27.12.2006, σ. 1).
      
      
         
            ΠΑΡΑΡΤΗΜΑ
            Θέση που πρέπει να ληφθεί από τα κράτη μέλη που είναι μέλη της επιτροπής για τα ναρκωτικά και ενεργούν από κοινού προς το συμφέρον της Ένωσης, κατά την 65η σύνοδο της επιτροπής για τα ναρκωτικά, από 14 έως 18 Μαρτίου 2022 σχετικά με την καταχώριση των ουσιών:
            
                        1.
                     
                     
                        Η βρορφίνη πρέπει να περιληφθεί στο παράρτημα I της ενιαίας σύμβασης για τα ναρκωτικά του 1961, όπως τροποποιήθηκε με το πρωτόκολλο του 1972.
                     
                  
                        2.
                     
                     
                        Η μετονιταζένη πρέπει να περιληφθεί στο παράρτημα I της ενιαίας σύμβασης για τα ναρκωτικά το 1961, όπως τροποποιήθηκε με το πρωτόκολλο του 1972.
                     
                  
                        3.
                     
                     
                        Η ευτυλόνη πρέπει να περιληφθεί στο παράρτημα II της σύμβασης για τις ψυχοτρόπους ουσίες του 1971.